大乘讚十首 九
作者：寶誌
朝代：唐

paragraphs: 聲聞心心斷惑，能斷之心是賊。
賊賊遞相除遣，何時了本語默。
口內誦經千卷，體上問經不識。
不解佛法圓通，徒勞尋行數黑。
頭陁阿練苦行，希望後身功德。
希望即是隔聖，大道何由可得？
譬如夢裏度河，船師度過河北。
忽覺牀上安眠，失却度船軌則。
船師及彼度人，兩個本不相識。
衆生迷倒羇絆，往來三界疲極。
覺悟生死如夢，一切求心自息。